**FINANCIJSKI INSTRUMENT „OBRTNA SREDSTVA SP ZPP“**

Financijski instrumenti u okviru Strateškog plana Zajedničke poljoprivredne politike 2023.-2027. godine (dalje u tekstu: SP ZPP) namijenjeni su subjektima malog gospodarstva te su sufinancirani iz sredstava Europskog poljoprivrednog fonda za ruralni razvoj (dalje u tekstu: EPFRR). U okviru ovog financijskog instrumenta Hrvatska agencija za malo gospodarstvo, inovacije i investicije (dalje u tekstu: HAMAG-BICRO) će subjektima malog gospodarstva u poljoprivrednom i prerađivačkom sektoru izravno odobravati zajmove, namijenjene financiranju isključivo obrtnih sredstava za financiranje tekućeg poslovanja, a sve u skladu s uvjetima SP ZPP-a i Sporazuma o financiranju potpisanog dana 11. ožujka 2024. godine između Ministarstva poljoprivrede (dalje u tekstu: MP), Agencije za plaćanja u poljoprivredi, ribarstvu i ruralnom razvoju (dalje u tekstu: APPRRR) i HAMAG-BICRO-a, za definirane intervencije.

## **CILJ I NAMJENA FINANCIJSKIH INSTRUMENATA**

Cilj Financijskog instrumenta je olakšati pristup financiranju mikro, malih i srednjih subjekata malog gospodarstva u poljoprivrednom i prerađivačkom sektoru kroz veću dostupnost zajmova, smanjenje kamatnih stopa te smanjenje traženih sredstava osiguranja (kolaterala).

Svrha instrumenta je financiranje obrtnih sredstava za korisnike (krajnje primatelje) čije se poslovanje odvija u okvirima sljedećih intervencija SP ZPP-a:

* 73.10.FI – FI\_Potpora za ulaganja u primarnu poljoprivrednu proizvodnju
* 73.11.FI – FI\_Potpora za ulaganja u preradu poljoprivrednih proizvoda
* 73.14.FI – FI\_Razvoj poslovanja u ruralnim područjima

Namjena zajma je financiranje obrtnih sredstava, odnosno financiranje troškova redovnog poslovanja, kao što su npr.:

* Priprema proizvodnje
* Sirovine i materijal
* Ostali proizvodni troškovi
* Trošak zaposlenih
* Zakup poslovnog prostora
* Režijski troškovi
* Opći troškovi.

**Neprihvatljive aktivnosti za financiranje:**

* Ulaganja u dugotrajnu imovinu
* Ulaganje u aktivnosti koje je moguće financirati iz drugih nacionalnih programa i/ili sektorskih intervencija SP ZPP (npr. Vinska omotnica, Nacionalni pčelarski program i sl.);
* Financiranje PDV-a (ako je povrativ);
* Refinanciranje postojećih obveza (uključujući plaćanje kredita/leasinga);
* Refundiranje ranije plaćenih obveza
* Investicije koje služe u osobne svrhe;
* Djelatnosti jednog ili više ograničenih sektora[[1]](#footnote-2).

## **KRAJNJI PRIMATELJI**

Krajnji primatelji su subjekti malog gospodarstva prema uvjetima prihvatljivosti krajnjih primatelja propisanim u intervencijama SP ZPP-a, a obuhvaćaju sljedeće organizacijske oblike:

* + Obiteljsko poljoprivredno gospodarstvo (dalje u tekstu: OPG)
  + Obrt
  + Trgovačko društvo ili proizvođačka organizacija
  + Druga pravna osoba

Opći uvjeti prihvatljivosti krajnjeg primatelja financijskog instrumenta**:**

* Krajnji primatelj mora biti u kategoriji mikro, malog ili srednjeg poduzetnika (MSP) u skladu s Preporukom Europske komisije 2003/361/EZ (Prilog I);
* Krajnji primatelj mora biti registriran, u skladu s nacionalnim zakonodavstvom, za specifičnu djelatnost koja je vezana uz planirano prihvatljivo ulaganje najkasnije do trenutka podnošenja zahtjeva za kredit;
* Krajnji primatelj mora imati više od 50% privatnog vlasništva / kapitala / glasačkih prava;
* Krajnji primatelj (pravna osoba) treba imati minimalno jednog zaposlenog;   
  Kod fizičkih osoba (obrt, OPG) nositelj poljoprivrednog gospodarstva/vlasnik obrta treba biti upisan u Registar poreznih obveznika prije odobrenja zahtjeva za zajam te treba plaćati doprinose za zdravstveno i mirovinsko osiguranje (izuzev umirovljenika koji ne moraju plaćati doprinose);
* Krajnji primatelj nema žiro-račun neprekidno blokiran dulje od 30 dana u posljednjih 6 mjeseci niti je trenutno u blokadi
* Krajnji primatelj nema nepodmirenih obveza prema državi ili su s državom dogovorili reprogramiranje obveza sukladno važećim propisima;
* Ukoliko regulativa zahtjeva, krajnji primatelj također mora biti registriran/upisan i u drugim relevantnim registrima/upisnicima;
* U trenutku ulaganja i tijekom povrata zajma krajnji primatelji moraju imati registrirano mjesto poslovanja u Republici Hrvatskoj, a gospodarska djelatnost za koju je zajam isplaćen mora se nalaziti u Republici Hrvatskoj;
* Geografski obuhvat lokacije ulaganja u provedbenom smislu je cijeli teritorij Republike Hrvatske osim urbanih središta gradova Zagreb, Osijek, Rijeka i Split;
* Krajnji primatelj ne smije biti društvo u poteškoćama kako je definirano pravilom o državnoj potpori.

Specifični uvjeti prihvatljivosti krajnjih primatelja Financijskog instrumenta su navedeni u tablici:

|  |  |
| --- | --- |
| **Intervencija SP ZPP** | **Prihvatljivi krajnji primatelji prema intervenciji** |
| 73.10.FI – FI\_Potpora za ulaganja u primarnu poljoprivrednu proizvodnju | * Fizička ili pravna osoba upisana u Upisnik poljoprivrednika/Upisnik obiteljskih poljoprivrednih gospodarstava/drugi odgovarajući upisnik/registar/ evidenciju proizvođača primarnih poljoprivrednih proizvoda |
| 73.11.FI – FI\_Potpora za ulaganja u preradu poljoprivrednih proizvoda | * Fizičke i pravne osobe registrirane za preradu poljoprivrednih proizvoda[[2]](#footnote-3) |
| 73.14.FI – FI\_Razvoj poslovanja u ruralnim područjima[[3]](#footnote-4) | * Fizička ili pravna osoba upisana u Upisnik poljoprivrednika/ Upisnik obiteljskih poljoprivrednih gospodarstava/drugi odgovarajući upisnik/registar/evidenciju proizvođača primarnih poljoprivrednih proizvoda, te fizičke osobe u svojstvu nositelja ili člana obiteljskog poljoprivrednog gospodarstva koje razvijaju nepoljoprivrednu djelatnost, upisani u Upisnik poljoprivrednika, najmanje 12 mjeseci prije podnošenja zahtjeva za zajam; * Krajnji primatelj mora biti registriran, u skladu s nacionalnim zakonodavstvom, za specifičnu djelatnost koja je vezana uz planirano prihvatljivo ulaganje; * Krajnji primatelj dužan je dostaviti dokaz da temeljem obavljanja gospodarske djelatnosti poljoprivrede ostvaruje najmanje 20% ukupnih prihoda (što ne uključuje prihode ostvarene po osnovi izravnih plaćanja) |

## **IZNOS I UVJETI OTPLATE**

|  |  |
| --- | --- |
| Iznos zajma | 1.000,00 – 25.000,00 EUR |
| Kamatna stopa: | 0,50% |
| Rok korištenja | 3 mjeseca od datuma isplate zajma |
| Poček | Do 12 mjeseci ukoliko je otplata minimalno 2 godine |
| Rok otplate | Do 3 godine uključujući poček; |
| Dinamika otplate: | Kvartalne rate |
| Instrumenti osiguranja | Zadužnice korisnika zajma i vlasnika te ostali instrumenti osiguranja ovisno o procjeni rizika od strane HAMAG-BICRO-a |
| Naknada | * Bez naknade za odobrenje * Izmjene uvjeta nakon Odluke o odobrenju naplaćuju se sukladno Pravilniku o naknadama HAMAG-BICRO-a |

## **KORIŠTENJE SREDSTAVA**

Sredstva zajma koriste se isplatom na račun posebne namjene krajnjeg primatelja.

Krajnji primatelji su dužni zajam koristiti namjenski u skladu s odredbama ovog financijskog instrumenta.

## **DOKUMENTACIJA I PODNOŠENJA PRIJAVE**

Prijave se podnose isključivo putem sustava za on-line prijavu na službenim mrežnim stranicama HAMAG-BICRO-a.

Prilikom prijave potrebno je dostaviti svu obveznu dokumentaciju sukladno popisu dokumentacije objavljenom na mrežnim stranicama HAMAG-BICRO-a.

Poduzetnik u okviru financijskog instrumenta ima pravo korištenja:

* jednog zajma temeljem programa za financijski instrument „Obrtna sredstva SP ZPP“ ili jednog zajma temeljem programa za financijski instrument „Mali zajmovi SP ZPP“, uz mogućnost ponovne prijave za bilo koji od navedenih instrumenata nakon otplate prvog zajma

Kombinacija ovog financijskog instrumenta s bespovratnim sredstvima sufinanciranim iz bilo kojeg od EU fonda i/ili drugim financijskim instrumentima sufinanciranim iz bilo kojeg od EU fondova je zabranjena u sklopu iste investicije.

## **OSTALE ODREDBE**

Krajnji primatelj prilikom podnošenja zahtjeva dužan je razdvojiti elemente projektnog prijedloga na način da je vidljiv njihov doprinos intervencijama SP ZPP.

Pravo na zajam ne postoji. Ulaganje mora biti ekonomski opravdano te mora imati zatvorenu financijsku konstrukciju. HAMAG-BICRO donosi odluke o odobravanju svakog pojedinog zahtjeva za zajam sukladno internim metodologijama i procedurama rada te diskrecijskom pravu odlučivanja.

U slučajevima manjeg odstupanja od uvjeta financijskog instrumenta i uz dokazivanje opravdanog razloga, dopuštena su izuzeća uz prethodnu suglasnost Uprave HAMAG-BICRO-a.

## **POTPORE UNUTAR FINANCIJSKOG INSTRUMENTA**

Financijskim instrumentom dodjeljuje se potpora sukladno Uredbi Komisije (EU) 2023/2831[[4]](#footnote-5) i Pravilniku o dodjeli potpore male vrijednosti (*de minimis*) HAMAG-BICRO-a , Uredbi Komisije (EU) br.1408/2013[[5]](#footnote-6) i Pravilniku o dodijeli potporea male vrijednosti u poljoprivrednom sektoru HAMAG-BICRO-a i/ili javna potpora u skladu s Uredbom (EU) 2115/2021[[6]](#footnote-7).

Maksimalni iznos potpore male vrijednosti utvrđuje se sukladno Uredbi Komisije (EU) 2023/2831, dok iznos ukupne dodijeljene javne potpore mora biti u skladu s intenzitetima iz Uredbe (EU) 2115/2021, s tim da se ista ne smatra državnom potporom niti potporom male vrijednosti.

## **ROK VAŽENJA FINANCIJSKIH INSTRUMENATA**

Financijski instrument stupa na snagu danom donošenja i na snazi je do iskorištenja sredstava, a najkasnije do 31. prosinca 2029. godine.

1. Popis ograničenih aktivnosti:

   - nezakonite gospodarske aktivnosti: proizvodnja, trgovina ili druga aktivnost koja je nezakonita u skladu sa zakonima i propisima primjenjivima na predmetnu pravnu osobu, uključujući bez ograničenja, kloniranje ljudi za potrebe razmnožavanja;

   - proizvodnja oružja i streljiva svih vrsta, trgovina tim predmetima i vojne operacije svih vrsta;

   - kasina i istovrsna poduzeća;

   - kockanje i kasina na internetu;

   - pornografija i prostitucija;

   - nuklearna energija;

   - aktivnosti navedene u članku 19. stavcima 3.,4. i 5. Uredbe (EU) br. 1291/2013 Europskog parlamenta i vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ (Tekst značajan za EGP) koji govori o etičkim načelima; i

   - istraživanje, razvoj ili tehnička primjena povezana s elektroničkim podatkovnim programima ili rješenjima kojima se izričito nastoji poduprijeti bilo koju aktivnost iz prethodnih točaka od (a) do (h) ili se njima namjerava omogućiti nezakoniti ulazak u elektroničke mreže podataka ili preuzimanje elektroničkih podataka. [↑](#footnote-ref-2)
2. U slučaju pokretanja nove djelatnosti prerade poljoprivrednih proizvoda u sklopu intervencije 73.11.FI Podnositelj zahtjeva Rješenje o registraciji objekta/pogona za preradu treba ishoditi (pri Ministarstvu zdravlja i/ili upravi nadležnoj za veterinarstvo Ministarstva poljoprivrede) u pravilu u roku od 12 mjeseci od isteka roka, osim u iznimnim slučajevima kada navedeni rok može biti duži, pri čemu krajnji primatelj o navedenom izvješćuje HAMAG-BICRO i uz obrazloženje traži produženje roka za dostavu navedenog rješenja. [↑](#footnote-ref-3)
3. Planirana nepoljoprivredna djelatnost mora se odvijati na području jedinice lokalne samouprave u kojoj je sjedište poljoprivrednog gospodarstva, u naselju s najviše 5.000 stanovnika ili u susjednoj jedinici lokalne samouprave s kojom graniči kopnenom granicom u naselju s najviše 5.000 stanovnika. [↑](#footnote-ref-4)
4. Uredba Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore, SL L, 15.12.2023 . [↑](#footnote-ref-5)
5. Uredba Komisije (EU) br. 1408/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore *de minimis* u poljoprivrednom sektoru, SL L 352/9, 24.12.2013. godine [↑](#footnote-ref-6)
6. Uredba (EU) 2021/2115 od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013, SL L 435/1, 06.12.2021. godine. [↑](#footnote-ref-7)